
Új oltóanyagok hatásának előtanulmánya tenyészedényes körülményekben elhelyezett szója növényeken

A nitrogén döntően befolyásolja a növények növekedését, fejlődését és fitomassza produkcióját. A légkör összetételében tetemes mennyiségben megtalálható, amelynek növénytermesztésben való hasznosítása egy óriási lehetőség és egyben kihívás.
A légköri nitrogén aktív hasznosítása a pillangósvirágúak családjára (Fabaceae) jellemző, amelynek növényfajai a Rhizobium nemzetséghez tartozó baktériumokkal való szimbiózis révén felhasználják a megkötött légköri nitrogént. A termesztéstechnológia keretében ezen együttélés kialakulása vetőmagoltással indukálható. Előzetes kutatások eredményei igazolják, hogy az oltás termésnövelő hatékonysága függ a kultúrfajhoz és ennek fajtájához specifikusan társított oltóanyagtól.
Erre a megállapításra alapozva kutatásunk során előtanulmányként új oltóanyagok összehasonlító vizsgálatát végeztük el tenyészedénybe helyezett szója (Glycine max) tesztnövényeken annak reményében, hogy olyan új oltóanyagokat tudjunk azonosítani, amelyek segítségével a terméshozamot és az elővetemény értéket növelő talajban visszahagyott nitrogén mennyiséget növelni tudjuk.
Kísérletünkben a kezeletlen kontroll mellett összesen nyolc oltóanyag hatását vizsgáltuk trágyázott és trágyázatlan körülményekben. A vizsgált oltóanyagok közül hét egy kevésbé ismert helyi vállalkozástól származik, egy pedig világszinten jól ismert termékportfolióval rendeklező multinacionális cég terméke.
A tenyészidőben történő adatgyűjtésünk során több mint tíz paraméter nyomonkövetését végeztük, adott esetben akár heti gyakorisággal, úgy, hogy ezek révén a szimbiózis hatékonysága tükröződjön mind a tesztnövények termésének mennyiségére és minőségére, mind pedig a termőközeg agrokémiai mutatóinak alakulására.
A megfigyelések és az elért eredmények bizonyítják, hogy a vetőmagoltásnak hatása van a növények fejlődésdinamikájára, fitomassza produkciójára és a termőközeg makrotápelem tartalmára. A vizsgált új oltóanyagok közül sikerült három olyant (K1, K7 és K8) azonosítani, amelyek 10 t/ha fölötti termést eredményeztek, felülmúlva még a viszonyításként alkalmazott ismert oltóanyag (K6) teljesítményét is.
Felfigyeltünk arra, hogy a szimbiózis kialakulása kezelésenként eltérő volt és azon növényeknél ahol az oltást követően viszonylag rövid idő alatt kialakult az együttélés a növények jól fejlődtek, a gümők száma növekvő tendenciát mutatott és nagyobb volt a maghozamuk.
Indokoltnak tartjuk továbbá a kutatás folytatását az adott kezelések szabadföldi kísérletek keretében való vizsgálata révén.



